钦定古今图书集成/明伦汇编/官常典/第479卷 > 步大汗萨
## 钦定古今图书集成/明伦汇编/官常典/第479卷 > 步大汗萨

按《北齐书》本传：“萨，太安狄那人也。曾祖荣，仕魏，历金
门、化正二郡太守。父居，龙骧将军、领民别将。正光末，
六镇反乱，萨乃将家避难南下，奔尔朱荣于秀容。后
从荣入洛，以军功除扬武军帐内统军，赐爵江夏子。
从平葛荣，累前后功，加镇南将军。荣死后，从尔朱兆
入洛，补帐内大都督。从兆拒战于韩陵。兆败，萨以所”
部降，高祖以为第三领民酋长。累迁秦州镇城都督、
北雍州刺史。天平中，转东寿阳三泉都督。元象中，行
燕州，累迁临川领民大都督，赐爵长广伯。时茹茹寇
钞，屡为边害，高祖抚纳之。遣萨将命，还，拜仪同三司，
出为五城大都督，镇河阳。又加车骑大将军、开府，进
封行唐县公，减渤海三百户，以增其封。仍授晋州刺
史，别封安陵县男，邑二百户，加骠骑大将军。齐受禅，
改封义阳郡公。